De manera paral·lela a aquests itineraris es realitzaran dos mòduls sobre Noves Narratives i Creativitat i Innovació
Aquest 2020 el Servei de Desenvolupament Empresarial (SDE) de l'ICEC, torna a endegar les seves activitats de formació amb els itineraris formatius dedicats a la Transformació digital: xarxes socials, màrqueting i web, que en les seves tres edicions anteriors han tingut una gran acollida entre les empreses i professionals del sector cultural.
De fet, l'èxit de les convocatòries del 2017, 2018 i 2019 ha provocat que enguany en el tercer itinerari destinat a creació web, s'afegeixi en treball de marca amb una nova sessió sobre brànding per a les empreses culturals.
Per tant l'itinerari Marca, web i creació de continguts (I3) inclou 7 tallers que treballaran les bases per crear un lloc web amb WordPress, la seva usabilitat per millorar la conversió, la millora del brànding de l'empresa i com escriure per a webs i blogs.
Els itineraris tenen l'objectiu d'estimular la transformació digital de les empreses culturals, a partir de la incorporació d'eines i conceptes que permeten a l'empresa agilitzar els seus processos interns, optimitzar la seva comunicació i posicionament i consolidar la seva proposta en el paisatge cultural.
La fortalesa principal de tot procés de transformació digital rau en establir estratègies que permetin crear nous productes, accedir a nous mercats i comunicar de la millor manera possible per d'aquesta manera, assolir uns objectius determinats.
L'SDE, amb l'objectiu de crear una programació més integrada, lligada a les principals preocupacions i demandes del sector, planteja aquest anys una revisió dels tallers amb nous ponents, nous continguts i nous formats que permetin a les empreses culturals prevenir dificultats, reaccionar-hi i, sobretot, crear noves oportunitats.
Enguany, els 3 itineraris de l'SDE de 2020, amb 22 tallers, amplien i complementen el recorregut formatiu amb la incorporació de continguts transversals que proposen una adequació al context actual, com ara la gestió de crisis en xarxes socials, el treball en comunicació en qüestions com la perspectiva de gènere o la sostenibilitat ambiental.
Així mateix, els itineraris s'obriran amb la creació del pla estratègic de comunicació en línia i amb una sessió de recursos i eines per a la bona gestió del community management.
Més enllà dels continguts dels tallers que formen els diferents itineraris, enguany es presta una atenció especial al format de les diverses sessions i, per això es redueix el nombre d'inscrits, s'adequa l'espai per facilitar una dinàmica òptima de taller, es vetlla per afavorir la bidireccionalitat entre tutor i participant, i finalment s'adeqüen els diferents nivells que hi pugui haver dins d'un mateix taller per tal que la sessió sigui profitosa per tots els /les participants.
D'aquesta manera, l' itinerari 1 ( I1 ) – Comunicació a les xarxes socials inclou sis tallers pràctics en què els assistents podran aprofundir en les eines a través de les quals els seus perfils a les xarxes socials esdevindran instruments potentíssims per a la creació de la imatge de marca de l'empresa, a més de portes d'accés al seu web corporatiu i també plataformes privilegiades per al màrqueting de continguts i de promocions de vendes.
L'itinerari, que es desenvolupa entre gener i maig de 2020, inclou entre d'altres tallers d'Instagram i Videomàrqueting, així com d'aplicacions que permeten gestionar aquestes xarxes amb major eficàcia i eficiència.
L' itinerari 2 ( I2 ), de Màrqueting i promoció a Internet, té com a objectiu principal ajudar als professionals, les entitats i les empreses culturals a optimitzar els seus webs de manera que obtinguin el millor posicionament possible –tant a través d'estratègies de SEO com de SEM-, convertint-se en una font important de trànsit que permeti a les empreses obtenir el major nombre de conversions possibles.
Aquest itinerari també ajudarà als assistents a conèixer com rendibilitzar les possibles campanyes de publicitat online que realitzi l'empresa o entitat, així com a aprofundir en tècniques d'email màrqueting efectives.
De nou, són sis tallers (dos d'ells dividits en dues sessions) repartits entre els mesos de febrer i juliol.
L' itinerari 3 ( I3 ), Marca, web i creació de continguts incorpora enguany el concepte de Marca, i posa el focus en la importància del brànding de l'empresa i de tenir un webs corporatius adaptats a les necessitats dels públics a qui s'adreça l'empresa cultural.
L'itinerari introdueix conceptes com la usabilitat i la definició de línies editorials, així com en el content management i la diferenciació dels missatges que s'emeten des d'una empresa culturals en les diferents plataformes en què té presència.
Aquest itinerari, compta amb 5 tallers per a grups reduïts i que seguiran, òbviament, una metodologia pràctica de treball.
A més, i de manera paral·lela a aquests itineraris digitals, l'SDE organitza també dos mòduls; el primer dedicat a les Noves Narratives planteja tres tallers autònoms al voltant de l'storytelling, el contingut transmedia i la gamificació, amb l' objectiu d'oferir a les empreses culturals eines i procediments creatius per afavorir la seva innovació, estimular el seu model de negoci i enfortir el seu posicionament i estratègies comunicatives.
El segon de Creativitat i Innovació s'articula en quatre sessions autònomes, que consistiran en una sessió inaugural al voltant de la importància de la creativitat en el sector cultural i tres tallers pràctics: Oportunitats, Ideació i Prototipatge.
L'assistència a tots els tallers dels diferents itineraris és recomanable, no obligatòria, per la qual cosa les empreses o professionals interessats a participar-hi poden cursar l'itinerari sencer o bé als tallers individuals que els interessin.
Els tallers tenen, excepte en algun cas concret, un preu de 15€, i per participar-hi és imprescindible portar un ordinador portàtil i/o tauleta, que permetrà als assistents desenvolupar tot el treball en els seus propis dispositius.
Les inscripcions als itineraris s'han de realitzar a través del web de l'SDE, que periòdicament enviarà les convocatòries per a cadascun dels tallers uns dies abans.
Consulteu el llibret amb tota la informació aquí.